

**ข้อบังคับมหาวิทยาลัยธรรมศาสตร์**

**ว่าด้วยการบริหารงานวิจัยและกองทุนวิจัย พ.ศ. ๒๕๖๑**

**----------------------------------------**

ด้วยมหาวิทยาลัยธรรมศาสตร์เป็นมหาวิทยาลัยวิจัยที่มีนโยบายและเป้าหมายในการยกระดับผลงานวิจัยและนวัตกรรมของมหาวิทยาลัย ทั้งปริมาณและคุณภาพให้เป็นที่ยอมรับสูงขึ้นทั้งในระดับชาติ  
และระดับนานาชาติ โดยการจัดสรรงบประมาณเพื่อผลิตผลงานวิจัยและการประดิษฐ์คิดค้นสิ่งใหม่ ๆ   
การผลักดันให้มีการรวมกลุ่มการวิจัย การพัฒนานักวิจัยรุ่นใหม่และการส่งเสริมเผยแพร่ผลงานวิจัย  
ในเวทีสำคัญ ๆ ทั้งในประเทศและต่างประเทศ ทั้งนี้ เพื่อให้การบริหารงานวิจัยของมหาวิทยาลัย  
มีความเป็นเอกภาพและมีความคล่องตัวในการเปลี่ยนแปลงหรือเพิ่มเติมการทำวิจัยและสร้างนวัตกรรม  
ของมหาวิทยาลัยรองรับนโยบายวิจัยของมหาวิทยาลัยได้อย่างทันสมัย

อาศัยอำนาจตามความในมาตรา ๒๓ (๒) และ (๔) แห่งพระราชบัญญัติมหาวิทยาลัยธรรมศาสตร์ พ.ศ. ๒๕๕๘ โดยมติสภามหาวิทยาลัยในการประชุมครั้งที่ ๘/๒๕๖๑ เมื่อวันที่ ๒๗ สิงหาคม พ.ศ. ๒๕๖๑ เห็นชอบให้ออกข้อบังคับดังต่อไปนี้

**ข้อ ๑** ข้อบังคับนี้เรียกว่า “ข้อบังคับมหาวิทยาลัยธรรมศาสตร์ว่าด้วยการบริหารงานวิจัย  
และกองทุนวิจัย พ.ศ. ๒๕๖๑”

**ข้อ ๒** ข้อบังคับนี้ให้ใช้บังคับนับแต่ถัดจากวันประกาศเป็นต้นไป

**ข้อ ๓** บรรดา ข้อบังคับ ระเบียบ ประกาศ หรือคำสั่งอื่นใดในส่วนที่กำหนดไว้แล้ว  
ในข้อบังคับนี้หรือที่ขัด หรือแย้งกับข้อบังคับนี้ ให้ใช้ข้อบังคับนี้แทน

**ข้อ ๔** ในข้อบังคับนี้

“กองทุนวิจัย” หมายความว่า กองทุนวิจัยมหาวิทยาลัยธรรมศาสตร์

“มหาวิทยาลัย” หมายความว่า มหาวิทยาลัยธรรมศาสตร์

“ส่วนงาน” หมายความว่า คณะ วิทยาลัย หรือสถาบัน

**ข้อ ๕** ให้อธิการบดีรักษาการให้เป็นไปตามข้อบังคับนี้ และให้มีอำนาจออกประกาศ  
หรือคำสั่งมหาวิทยาลัยเพื่อวางหลักเกณฑ์การปฏิบัติให้เป็นไปตามข้อบังคับนี้

**หมวด ๑**

**กองทุนวิจัย**

**ส่วนที่ ๑**

**การจัดตั้ง**

**ข้อ ๖** ให้จัดตั้งกองทุน เรียกว่า “กองทุนวิจัย” มีวัตถุประสงค์เพื่อส่งเสริมและสนับสนุน  
การทำวิจัยและนวัตกรรมของมหาวิทยาลัยที่มีคุณภาพเป็นที่ยอมรับในระดับชาติและนานาชาติ   
รองรับการเป็นมหาวิทยาลัยวิจัย รวมทั้งให้มีวัตถุประสงค์ ดังต่อไปนี้

(๑) ดำเนินการหรือจัดให้มีการทำการวิจัย งานสร้างสรรค์ นวัตกรรม หรือสิ่งประดิษฐ์  
ของมหาวิทยาลัยเพื่อให้บรรลุวัตถุประสงค์ของมหาวิทยาลัย ตามมาตรา ๗

(๒) จัดสรรเป็นเงินอุดหนุนกองทุนวิจัย (ชื่อส่วนงาน)

(๓) จัดสรรเป็นทุนสนับสนุนการทำการวิจัย งานสร้างสรรค์ นวัตกรรม หรือสิ่งประดิษฐ์

(๔) จัดสรรเป็นเงินรางวัลเพื่อส่งเสริมการวิจัย งานสร้างสรรค์ นวัตกรรม หรือสิ่งประดิษฐ์

(๕) จัดสรรเป็นทุนสนับสนุนการตีพิมพ์หรือเผยแพร่ผลงานวิจัย งานสร้างสรรค์ นวัตกรรม หรือสิ่งประดิษฐ์ หรือบทความทางวิชาการ

(๖) จัดสรรเป็นทุนในการนำผลงานไปจดทะเบียนสิทธิในทรัพย์สินทางปัญญาที่เกิดจากการทำการวิจัย งานสร้างสรรค์ นวัตกรรม หรือสิ่งประดิษฐ์

(๗) จัดสรรเป็นค่าใช้จ่ายสำหรับการจัดทำหรือบริหารจัดการวารสารทางวิชาการ  
ระดับมหาวิทยาลัย

(๘) สนับสนุนการจัดตั้งและการดำเนินงานของศูนย์แห่งความเป็นเลิศทางวิชาการ  
ตามข้อบังคับนี้

(๙) พัฒนาศักยภาพด้านการทำงานวิจัยให้แก่ผู้ปฏิบัติงานในมหาวิทยาลัยทั้งที่เป็น  
คณาจารย์ประจำ นักวิจัย และตำแหน่งอื่นที่เกี่ยวข้อง

(๑๐) สนับสนุนการดำเนินงานด้านการรับรองมาตรฐานการทำวิจัย

การดำเนินการเพื่อบรรลุวัตถุประสงค์ตามวรรคหนึ่ง กองทุนวิจัยและดำเนินการเอง  
หรือร่วมมือกับหน่วยงานภายนอกมหาวิทยาลัยในการดำเนินการตามข้อตกลงระหว่างมหาวิทยาลัย  
กับหน่วยงานภายนอกนั้นก็ได้

**ข้อ ๗** กองทุนวิจัยตามข้อ ๖ ประกอบด้วยเงินและทรัพย์สินอื่น ดังต่อไปนี้

(๑) เงินอุดหนุนจากมหาวิทยาลัย

(๒) เงินและทรัพย์สินที่สภามหาวิทยาลัยอนุมัติให้นำมาสมทบในกองทุนวิจัย

(๓) เงินและทรัพย์สินที่มีผู้อุทิศให้กองทุนวิจัย

(๔) เงินทุนวิจัยที่ได้รับคืนและดอกผล

(๕) เงินหรือผลประโยชน์อื่นใดอันเกิดจากการดำเนินงานของกองทุนวิจัย

(๖) เงินหรือผลประโยชน์อื่น

ให้มหาวิทยาลัยจัดสรรงบประมาณเป็นเงินอุดหนุนตาม (๑) ให้แก่กองทุนวิจัยไม่น้อยกว่า  
ร้อยละสามของงบประมาณดำเนินการของงบประมาณรายจ่ายจากเงินรายได้ของมหาวิทยาลัย ตามมาตรา ๑๕ (๓) (๔) (๕) (๖) และ (๗)

**ข้อ ๘** เงินของกองทุนวิจัยตามข้อ ๖ ให้นำไปใช้จ่ายเพื่อการดังต่อไปนี้

(๑) จัดสรรเป็นทุนวิจัย

(๒) จัดสรรเป็นรางวัล

(๓) จัดสรรเป็นเงินสนับสนุนการจัดตั้งและดำเนินงานของศูนย์ความเป็นเลิศทางวิชาการ

(๔) จัดสรรเป็นค่าใช้จ่ายในการจัดอบรมสัมมนาและการจัดทำวารสารทางวิชาการ สิ่งพิมพ์หรือสื่ออิเล็คทรอนิกส์เพื่อเผยแพร่ผลงานทางวิชาการ

(๕) จัดสรรเป็นค่าเบี้ยประชุม ค่าตอบแทน ค่าใช้จ่ายในการเดินทาง ค่าลงทะเบียน  
และค่าใช้จ่ายในการบริหารจัดการที่เกี่ยวข้องกับการส่งเสริมสนับสนุนการวิจัยตามที่ได้รับการอนุมัติจาก คณะกรรมการบริหารงานวิจัยและกองทุนวิจัย

(๖) จัดสรรเป็นค่าใช้จ่ายในการนำเสนอผลงานทางวิชาการ

(๗) จัดสรรเป็นค่าใช้จ่ายในการจ้างนักวิจัยหรือผู้ช่วยนักวิจัยหรือผู้ปฏิบัติงานอื่น  
เพื่อการบริหารงานวิจัย

(๘) จัดสรรเป็นค่าใช้จ่ายในการดำเนินงานด้านการรับรองมาตรฐานการทำวิจัย

(๙) จัดสรรเป็นเงินอุดหนุนกองทุนวิจัย (ชื่อส่วนงาน)

(๑๐) จัดสรรเป็นทุนวิจัย รางวัล หรือเงินสนับสนุนประเภทอื่นที่สภามหาวิทยาลัยกำหนด

เงินและทรัพย์สินของกองทุนที่มีผู้อุทิศให้ ต้องจัดการตามเงื่อนไขที่ผู้อุทิศให้กำหนดไว้   
แต่ถ้ามีความจำเป็นต้องเปลี่ยนแปลงเงื่อนไขดังกล่าว ต้องได้รับความยินยอมจากผู้อุทิศให้ หรือทายาท   
หากไม่มีทายาทหรือทายาทไม่ปรากฏต้องได้รับอนุมัติจากสภามหาวิทยาลัย

**ส่วนที่ ๒**

**การบริหารกองทุนวิจัย**

**ข้อ ๙** ให้มีคณะกรรมการบริหารงานวิจัยและกองทุนวิจัย ประกอบด้วย

(๑) อธิการบดี เป็นประธานกรรมการ

(๒) รองอธิการบดีที่ได้รับมอบหมายให้กำกับดูแลด้านการวิจัย เป็นรองประธานกรรมการ

(๓) รองอธิการบดีที่ได้รับมอบหมายให้กำกับดูแลด้านแผนงาน เป็นกรรมการ

(๔) รองอธิการบดีที่ได้รับมอบหมายให้กำกับดูแลด้านวิชาการ เป็นกรรมการ

(๕) รองอธิการบดีที่ได้รับมอบหมายให้กำกับดูแลด้านการคลัง เป็นกรรมการ

(๖) ผู้ช่วยอธิการบดีที่ได้รับมอบหมายให้กำกับดูแลด้านการวิจัย (ถ้ามี) เป็นกรรมการ

(๗) ประธานสภาอาจารย์หรือผู้แทน เป็นกรรมการ

(๘) ผู้ทรงคุณวุฒิสาขาสังคมศาสตร์ มนุษยศาสตร์ วิทยาศาสตร์และเทคโนโลยี  
และวิทยาศาสตร์สุขภาพ สาขาละไม่เกิน ๒ คน ที่อธิการบดีแต่งตั้ง เป็นกรรมการ

(๙) ผู้อำนวยการกองบริหารการวิจัย เป็นกรรมการและเลขานุการ และผู้อำนวยการ  
กองบริหารการวิจัย อาจแต่งตั้งผู้ปฏิบัติงานในมหาวิทยาลัยของกองบริหารการวิจัยอีกไม่เกิน ๒ คน   
ให้เป็นผู้ช่วยเลขานุการได้

กรรมการตาม (๘) มีวาระการดำรงตำแหน่งคราวละ ๒ ปีและอาจได้รับแต่งตั้งอีกก็ได้

**ข้อ ๑๐** ให้คณะกรรมการการบริหารงานวิจัยและกองทุนวิจัย มีอำนาจหน้าที่ดังนี้

(๑) กำหนดนโยบาย เป้าหมาย และแนวทางการบริหารงานวิจัยของมหาวิทยาลัย

(๒) จัดทำงบประมาณและพิจารณาจัดสรรเงินกองทุนวิจัยเพื่อเป็นค่าใช้จ่ายตามข้อ ๘

(๓) พิจารณาการจัดตั้ง กำกับดูแล และยุบเลิกศูนย์ความเป็นเลิศทางวิชาการ

(๔) ติดตามประเมินผลการดำเนินงานของกองทุนวิจัย

(๕) ส่งเสริม สนับสนุน ติดตามและกำกับดูแลการดำเนินงานกองทุนวิจัย (ชื่อส่วนงาน)

(๖) จัดทำรายงานผลการดำเนินงานของคณะกรรมการบริหารงานวิจัยและกองทุนวิจัย   
เพื่อเสนอต่อสภามหาวิทยาลัยทุกสิ้นปีงบประมาณ

(๗) เสนอให้อธิการบดีแต่งตั้งคณะอนุกรรมการเพื่อพิจารณาดำเนินการตามวัตถุประสงค์  
ของกองทุนวิจัยในข้อ ๖

(๘) ปฏิบัติหน้าที่อื่นที่เกี่ยวข้องกับการสนับสนุนงานวิจัยตามที่สภามหาวิทยาลัย  
หรืออธิการบดีมอบหมาย

**หมวด ๒**

**กองทุนวิจัย (ชื่อส่วนงาน)**

**ส่วนที่ ๑**

**การจัดตั้ง**

**ข้อ ๑๑** ให้ส่วนงานจัดตั้งกองทุน เรียกว่า “กองทุนวิจัย (ชื่อส่วนงาน)” มีวัตถุประสงค์  
เพื่อส่งเสริมและสนับสนุนการทำวิจัยและนวัตกรรมของส่วนงาน ที่มีคุณภาพเป็นที่ยอมรับในระดับชาติ  
และนานาชาติ รวมทั้งให้มีวัตถุประสงค์ ดังต่อไปนี้

(๑) ดำเนินการหรือจัดให้มีการทำวิจัย งานสร้างสรรค์ นวัตกรรม หรือสิ่งประดิษฐ์ของส่วนงาน เพื่อให้บรรลุวัตถุประสงค์ของส่วนงาน

(๒) จัดสรรเป็นทุนสนับสนุนการทำวิจัย งานสร้างสรรค์ นวัตกรรม หรือสิ่งประดิษฐ์ตามที่ส่วนงานกำหนด

(๓) จัดสรรเป็นรางวัลเพื่อส่งเสริมการวิจัย งานสร้างสรรค์ นวัตกรรม หรือสิ่งประดิษฐ์ตามที่ส่วนงานกำหนด

(๔) จัดสรรเป็นทุนสนับสนุนการตีพิมพ์หรือเผยแพร่ผลงานวิจัย งานสร้างสรรค์ นวัตกรรม หรือสิ่งประดิษฐ์ หรือบทความทางวิชาการตามที่ส่วนงานกำหนด

(๕) จัดสรรเป็นค่าใช้จ่ายสำหรับการจัดทำหรือบริหารจัดการวารสารทางวิชาการ  
ระดับส่วนงาน

(๖) สนับสนุนการดำเนินงานของหน่วยวิจัยเฉพาะทางหรือศูนย์วิจัยเฉพาะด้าน  
ตามความเชี่ยวชาญของส่วนงาน ตามที่ส่วนงานกำหนด

(๗) พัฒนาศักยภาพด้านการทำงานวิจัยให้แก่ผู้ปฏิบัติงานในมหาวิทยาลัยทั้งที่เป็น  
คณาจารย์ประจำ นักวิจัย และตำแหน่งอื่นที่เกี่ยวข้อง

(๘) สนับสนุนการดำเนินงานด้านการรับรองมาตรฐานการทำวิจัย

การดำเนินการเพื่อบรรลุวัตถุประสงค์ตามวรรคหนึ่ง กองทุนวิจัย (ชื่อส่วนงาน)   
จะดำเนินการเอง หรือร่วมมือกับส่วนงานอื่น มหาวิทยาลัย หรือหน่วยงานภายนอกก็ได้

**ข้อ ๑๒** กองทุนวิจัย (ชื่อส่วนงาน) ประกอบด้วยเงินและทรัพย์สินอื่น ดังต่อไปนี้

(๑) เงินอุดหนุนที่มหาวิทยาลัยจัดสรรให้ ตามหลักเกณฑ์ที่คณะกรรมการบริหารงานวิจัย  
และกองทุนวิจัยกำหนด

(๒) เงินอุดหนุนจากเงินรายได้ของส่วนงาน ในอัตราปีละไม่น้อยกว่าร้อยละสอง  
ของเงินงบประมาณรายจ่ายของส่วนงานนั้น

(๓) เงินอุดหนุนที่ได้รับจากหน่วยงานอื่น

(๔) เงินหรือทรัพย์สินที่มีผู้อุทิศให้

(๕) ดอกผลจากเงินรายได้ของกองทุน

(๖) เงินทุนวิจัยที่ได้รับคืนและดอกผล

(๗) เงินหรือผลประโยชน์อื่นใด อันเกิดจากดำเนินงานของกองทุน

**ข้อ ๑๓** เงินของกองทุนวิจัย (ชื่อส่วนงาน) ให้นำไปจ่ายตามวัตถุประสงค์ของกองทุน  
และให้รวมถึงค่าเบี้ยประชุม ค่าตอบแทน ค่าใช้จ่ายในการเดินทาง ค่าลงทะเบียน และค่าใช้จ่าย  
ในการบริหารจัดการที่เกี่ยวข้องกับการส่งเสริมสนับสนุนการวิจัยตามที่ได้รับการอนุมัติจากคณะกรรมการส่งเสริมงานวิจัย (ชื่อส่วนงาน)

เงินและทรัพย์สินของกองทุนวิจัย (ชื่อส่วนงาน) ที่มีผู้อุทิศให้ ต้องจัดการตามเงื่อนไข  
ที่ผู้อุทิศให้กำหนดไว้ แต่ถ้ามีความจำเป็นต้องเปลี่ยนแปลงเงื่อนไขดังกล่าว ต้องได้รับความยินยอมจากผู้อุทิศให้ หรือทายาท หากไม่มีทายาทหรือทายาทไม่ปรากฏต้องได้รับอนุมัติจากสภามหาวิทยาลัย

**ส่วนที่ ๒**

**การบริหารกองทุนวิจัย (ชื่อส่วนงาน)**

**ข้อ ๑๔** ให้มี “คณะกรรมการส่งเสริมงานวิจัย (ชื่อส่วนงาน)”ประกอบด้วย

(๑) หัวหน้าส่วนงาน หรือรองหัวหน้าส่วนงานที่ได้รับมอบหมายจากหัวหน้าส่วนงาน   
เป็นประธานกรรมการ

(๒) กรรมการที่หัวหน้าส่วนงานแต่งตั้งอีกจำนวนไม่น้อยกว่าสามคนแต่ไม่เกินเก้าคน

ให้เลขานุการส่วนงานเป็นกรรมการและเลขานุการ และอาจมีผู้ช่วยเลขานุการ  
ที่หัวหน้าส่วนงานแต่งตั้งจากผู้ปฏิบัติงานภายในส่วนงานได้อีกจำนวนไม่เกินสองคน

ให้คณะกรรมการส่งเสริมงานวิจัย มีวาระการดำรงตำแหน่งของหัวหน้าส่วนงานที่แต่งตั้ง

**ข้อ ๑๕** ให้คณะกรรมการส่งเสริมงานวิจัย (ชื่อส่วนงาน) มีอำนาจหน้าที่ดังต่อไปนี้

(๑) กำหนดนโยบาย เป้าหมาย และแนวทางการบริหารงานวิจัยของส่วนงานให้สอดคล้อง  
กับเป้าหมายและนโยบายของมหาวิทยาลัย

(๒) จัดทำงบประมาณและพิจารณาจัดสรรเงินกองทุนเพื่อเป็นค่าใช้จ่ายของกองทุน

(๓) พิจารณาจัดให้มีการทำการวิจัย งานสร้างสรรค์ นวัตกรรม หรือสิ่งประดิษฐ์   
ของส่วนงาน เพื่อให้บรรลุวัตถุประสงค์ของกองทุนวิจัย (ชื่อส่วนงาน)

(๔) พิจารณาจัดสรรทุนสนับสนุนการทำการวิจัย งานสร้างสรรค์ นวัตกรรม หรือสิ่งประดิษฐ์ ตามที่ส่วนงานกำหนด

(๕) พิจารณาจัดสรรรางวัลเพื่อส่งเสริมการวิจัย งานสร้างสรรค์ นวัตกรรม หรือสิ่งประดิษฐ์ ตามที่ส่วนงานกำหนด

(๖) พิจารณาจัดสรรทุนสนับสนุนการตีพิมพ์หรือเผยแพร่ผลงานวิจัย งานสร้างสรรค์ นวัตกรรม หรือสิ่งประดิษฐ์ หรือบทความทางวิชาการตามที่ส่วนงานกำหนด

(๗) ส่งเสริม สนันสนุน และกำกับติดตาม การจัดทำวารสารทางวิชาการระดับส่วนงาน

(๘) พิจารณาการจัดตั้ง กำกับดูแล และยุบเลิกหน่วยวิจัยเฉพาะทางหรือศูนย์วิจัยเฉพาะด้าน

(๙) พิจารณาดำเนินการเพื่อพัฒนาศักยภาพด้านการทำงานวิจัยให้แก่ผู้ปฏิบัติงานในส่วนงาน ทั้งที่เป็นคณาจารย์ประจำ นักวิจัย และตำแหน่งอื่นที่เกี่ยวข้อง

(๑๐) พิจารณาดำเนินการเพื่อการสนับสนุนด้านการรับรองมาตรฐานการทำวิจัย

(๑๑) ติดตามประเมินผลและจัดทำรายงานผลการดำเนินงานกองทุนวิจัย เพื่อเสนอต่อคณะกรรมการบริหารงานวิจัยและกองทุนวิจัย ตามที่มหาวิทยาลัยกำหนด

(๑๒) แต่งตั้งคณะอนุกรรมการเพื่อพิจารณาดำเนินการตามวัตถุประสงค์ของกองทุนวิจัย   
(ชื่อส่วนงาน)

(๑๓) ปฏิบัติหน้าที่อื่นที่เกี่ยวข้องกับการสนับสนุนงานวิจัยตามที่คณะกรรมการการบริหารงานวิจัยและกองทุนวิจัย มอบหมาย

**หมวด ๓**

**ทุนและรางวัลสนับสนุนการวิจัยและนวัตกรรมของมหาวิทยาลัยและส่วนงาน**

**ข้อ ๑๖** ทุนและรางวัลสนับสนุนการวิจัยและนวัตกรรมของมหาวิทยาลัยและส่วนงาน   
มีดังต่อไปนี้

(๑) ทุนสนับสนุนการทำวิจัยและนวัตกรรม

(๒) ทุนสนับสนุนการแปลบทความวิจัยและบทความทางวิชาการ

(๓) ทุนสนับสนุนการจัดการประชุมวิชาการระดับชาติหรือนานาชาติ

(๔) ทุนสนับสนุนการนำเสนอผลงานวิจัยหรือนวัตกรรมระดับชาติหรือระดับนานาชาติ

(๕) ทุนสนับสนุนศูนย์ความเป็นเลิศทางวิชาการ หรือหน่วยวิจัยเฉพาะทาง  
หรือศูนย์วิจัยเฉพาะด้านของส่วนงาน

(๖) ทุนสนับสนุนบุคคลภายนอกมหาวิทยาลัยที่มีข้อตกลงกับมหาวิทยาลัย หรือส่วนงาน  
เพื่อการวิจัยและนวัตกรรมของมหาวิทยาลัยหรือส่วนงาน

(๗) รางวัลสนับสนุนการตีพิมพ์ผลงานทางวิชาการและเผยแพร่งานสร้างสรรค์

(๘) รางวัลสนับสนุนผลงานที่ได้รับการจดทะเบียนสิทธิในทรัพย์สินทางปัญญา

(๙) รางวัลผลงานวิจัยดีเด่น

(๑๐) รางวัลนักวิจัยดีเด่น

(๑๑) ทุนหรือรางวัลประเภทอื่นที่ได้รับความเห็นชอบของสภามหาวิทยาลัย

หลักเกณฑ์และวิธีการจัดสรรทุนและรางวัลของมหาวิทยาลัยตามวรรคหนึ่ง ให้เป็นไปตามที่อธิการบดีโดยความเห็นชอบของคณะกรรมการบริหารงานวิจัยและกองทุนวิจัยกำหนด   
โดยทำเป็นประกาศมหาวิทยาลัย

หลักเกณฑ์และวิธีการจัดสรรทุนและรางวัลตามวรรคหนึ่งของส่วนงาน ให้เป็นไปตามที่  
หัวหน้าส่วนงานโดยความเห็นชอบของคณะกรรมการส่งเสริมงานวิจัย (ชื่อส่วนงาน) กำหนด   
โดยทำเป็นประกาศส่วนงาน

**หมวด ๔**

**การจัดทำวารสารทางวิชาการ**

**ข้อ ๑๗** การบริหารจัดการและสนับสนุนการจัดทำวารสารทางวิชาการ   
ให้เป็นไปตามหลักเกณฑ์ เงื่อนไข และวิธีการที่อธิการบดีโดยความเห็นชอบของคณะกรรมการบริหารงานวิจัยและกองทุนวิจัยกำหนด โดยทำเป็นประกาศมหาวิทยาลัย

**บทเฉพาะกาล**

**ข้อ ๑๘** โครงการวิจัยและการดำเนินการอื่นใดที่ได้รับทุนหรือเงินสนับสนุนตามระเบียบมหาวิทยาลัยธรรมศาสตร์ว่าด้วยการบริหารงานวิจัยและกองทุนวิจัยมหาวิทยาลัยธรรมศาสตร์ พ.ศ. ๒๕๕๕ และที่แก้ไขเพิ่มเติม และระเบียบมหาวิทยาลัยธรรมศาสตร์ว่าด้วยกองทุนวิจัยคณะ พ.ศ.๒๕๕๕   
และที่แก้ไขเพิ่มเติม ระเบียบมหาวิทยาลัยธรรมศาสตร์ว่าด้วยศูนย์ความเป็นเลิศทางวิชาการ พ.ศ. ๒๕๕๕   
และระเบียบมหาวิทยาลัยธรรมศาสตร์ว่าด้วยการจัดทำวารสารวิชาการและอัตราการจ่ายเงินสมนาคุณผู้จัดทำวารสารวิชาการ พ.ศ. ๒๕๕๗ และที่แก้ไขเพิ่มเติม อยู่ก่อนวันที่ข้อบังคับนี้มีผลใช้บังคับ ให้ดำเนินการ  
ตามระเบียบดังกล่าวต่อไป จนกว่าโครงการวิจัยหรือการดำเนินการนั้นจะดำเนินการแล้วเสร็จ

**ข้อ ๑๙** ในระหว่างที่ยังไม่มีประกาศมหาวิทยาลัยกำหนดหลักเกณฑ์และวิธีการเพื่อปฏิบัติตามข้อบังคับนี้ หรือคำสั่งตามข้อบังคับนี้ ให้ถือปฏิบัติตามหลักเกณฑ์และวิธีการที่กำหนดไว้  
ในตามระเบียบมหาวิทยาลัยธรรมศาสตร์ว่าด้วยการบริหารงานวิจัยและกองทุนวิจัยมหาวิทยาลัยธรรมศาสตร์ พ.ศ.๒๕๕๕ และที่แก้ไขเพิ่มเติม ระเบียบมหาวิทยาลัยธรรมศาสตร์ว่าด้วยกองทุนวิจัยของคณะ พ.ศ.๒๕๕๕ และที่แก้ไขเพิ่มเติม ระเบียบมหาวิทยาลัยธรรมศาสตร์ว่าด้วยศูนย์ความเป็นเลิศทางวิชาการ พ.ศ.๒๕๕๕   
และระเบียบมหาวิทยาลัยธรรมศาสตร์ว่าด้วยการจัดทำวารสารวิชาการและอัตราการจ่ายเงินสมนาคุณผู้จัดทำวารสารวิชาการ พ.ศ. ๒๕๕๗ และที่แก้ไขเพิ่มเติม เพียงเท่าที่ไม่ขัดหรือแย้งกับข้อบังคับนี้

**ข้อ ๒๐** ให้ออกประกาศหรือคำสั่งเพื่อปฏิบัติตามข้อบังคับนี้ให้แล้วเสร็จ  
ภายในหนึ่งร้อยแปดสิบวันนับแต่วันที่ข้อบังคับนี้ใช้บังคับ

ประกาศ ณ วันที่ ๑๓ กันยายน พ.ศ. ๒๕๖๑

(ศาสตราจารย์พิเศษ นรนิติ เศรษฐบุตร)นายกสภามหาวิทยาลัย